Sixova technika

Sixova technika je starogrécka technika vázovej maľby, pomenovaná po holandskom učencovi Janovi Sixovi, ktorý ju ako prvý opísal.

V roku 1888 Jan Six publikoval svoj kľúčový článok „Vases polychromes sur fond noir de la période archaïque“ (Polychrómované vázy na čiernom pozadí z archaického obdobia).  O štyridsať rokov neskôr, v roku 1928, britský znalec umenia John Beazley v diskusii o váze s menom Maliara Sapfó vo Varšave uviedol: „Je to v tom, čo môže byť nazývané Sixovou technikou.“ Toto vyhlásenie ustanovilo termín, pod ktorým je táto technika dodnes všeobecne známa.

Sixova maliarska technika má korene v čiernofigúrovom maliarskom štýle. Ide tu o produkt experimentálnej fázy atického vázového maliarstva (ako alternatívy k novej červenofigúrovej technike), ktorý sa zrejme zrodil v dielni hrnčiara Nikosthena v poslednej tretine 6. storočia pred Kr. (okolo roku 530 pred Kr.). Veľká časť zachovaných exemplárov pochádza z dielne Maliara Sapfó a Diosfa, ktorý sa špecializoval na výrobu lékythoi, a to keramických váz, ktoré sú najčastejším typom váz zdobených touto maliarskou technikou (v menšom počte oinochoé, fialé alebo kalpisLucia Guerrini: Enciclopedia dell’Arte Antica, Classica e Orientale, Roma 1959, Treccani, SIX, Tecnica di ) .

Keramické vázy vyrábané Sixovou technikou, vďaka typu lesklého náteru a vypálení vázy, pokrývala kovovolesklá čierna farba. Postavy a dekorácie boli následne na čiernom povrchu zobrazované kombináciou vyrývaných čiar a pridaných farieb, väčšinou bielej, ale pre prepracovanejšie scény aj ružovej, červenej alebo hnedej.

Začiatkom 5. storočia pred Kr. však už táto maliarska vázová technika nebola schopná konkurovať populárnejšej červenofigúrovej vázovej technike (aj maliarskej technike na bielom podklade) a postupne sa prestala používať. Vzhľadom na krehkosť nanášaných povrchových farieb a pre nedostatok dielní zapojených do ich výroby bola Sixova technika už od začiatku zriedkavo používanou maliarskou vázovou technikou. 



 Referencie 

 Iné projekty 

Kategória:Umenie v Grécku
Kategória:Keramika